"น.พ.ทวีศิลป์" แถลงคนไทยตกค้างจะกลับถึงไทยวันนี้ 263 คน ส่วนรัฐบาลจะมีการผ่อนคลายมาตรการเคอร์ฟิวเมื่อไหร่ยังไม่สามารถบอกได้
"น.พ.ทวีศิลป์" แถลงคนไทยตกค้างจะกลับถึงไทยวันนี้ 263 คน ส่วนรัฐบาลจะมีการผ่อนคลายมาตรการเคอร์ฟิวเมื่อไหร่ยังไม่สามารถบอกได้น.พ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด19) หรือ ศบค. แถลงสถานการณ์โรคโควิด19 ว่า วันนี้ไม่มีผู้เสียชีวิตเพิ่ม ทำให้ผู้เสียชีวิตสะสมยังคงเดิมที่ 47 ราย ผู้ป่วยรายใหม่เพิ่ม 32 คน ซึ่งผู้ป่วยรายใหม่ส่วนใหญ่อยู่ในกรุงเทพฯ โดยเป็นผู้ที่สัมผัสกับผู้ป่วยยืนยันก่อนหน้านี้ 18 ราย สำหรับคนไทยที่ตกค้างอยู่ต่างประเทศ จะเดินทางกลับถึงประเทศไทยวันนี้ จากประเทศเนเธอร์แลนด์ 27 คน ราชอาณาจักรบาห์เรน 74 คน และสหรัฐอเมริกา 162 คน ส่วนผู้ที่ฝ่าฝืนมาตรการเคอร์ฟิว เมื่อคืนนี้ 674 ราย ส่วนใหญ่เดินทางกลับที่พัก และทำธุระส่วนตัว ส่วนผู้กระทำผิดมากที่สุดอยู่ที่กรุงเทพฯ 83 ราย ชลบุรี 37 ราย ปทุมธานี 32 ราย นนทบุรี และนครราชสีมา 29 ราย น.พ.ทวีศิลป์ กล่าวว่า ยังไม่สามารถบอกได้ว่ารัฐบาลจะมีการผ่อนคลายมาตรการเคอร์ฟิวเมื่อไหร่ ดังนั้นการเว้นระยะห่างระหว่างกัน เป็นมาตรการสำคัญที่จะทำให้การแพร่เชื้อลดลงได้ จึงขอความร่วมมือให้ประชาชนอย่าประมาท เว้นระยะห่างระหว่างกันในช่วงนี้ ส่วนการเตรียมสถานที่กักตัว โดยส่วนใหญ่จะใช้โรงแรม เพราะช่วงนี้ไม่มีนักท่องเที่ยว ซึ่งจะทำให้เกิดการจ้างงานไปในตัวด้วย พร้อมยืนยันว่า หากโรงแรมที่ใช้เป็นสถานที่กักตัวผ่านการรับรองจากกระทรวงสาธารณสุขแล้ว จะไม่ส่งผลกระทบให้กับพื้นที่โดยรอบให้เสี่ยงกับการติดเชื้อโควิด -19 อย่างแน่นอน